Tallinnas on bussi-, trolli- või trammipiletit soetada väga lihtne: seda saab osta nii mobiiltelefoniga kui ka internetist ja kui kumbki neist võimalustest ei sobi, saab paberpileti osta kioskitest või viimase võimalusena ka bussijuhi käest. ID-pileti süsteem toimib Tallinnas väga hästi, sest ligi 95 protsenti Tallinna kuukaarte on just ID-piletid.    Kuigi praegune süsteem toimib hästi, tahab Tallinn rajada uue  piletisüsteemi, mis toimiks kontaktivaba kiipkaardiga. Möödunud aastal korraldati hange pealinna ja Harjumaa kiippiletisüsteemi rajaja leidmiseks, kirjutab Eesti Päevaleht.    Selle aasta aprilli lõpus kuulutas hankekomisjon võitjaks Business IT Partneri ja Türgi firma Kentkarti ühispakkumise, kes lubasid piletisüsteemi valmis teha 8,7 miljoni euroga. See vihastas kaht ülejäänud pakkujat, kelle mõlema pakkumised olid märgatavalt soodsamad.    ID-pileti rajaja ja haldaja Ühendatud Piletid  lubas sama töö valmis teha 4,5 miljoni euro eest ja WebMedia küll veidi suurema summa, kuid siiski vähema eest kui Business IT Partner ja Kentkart. Mõlemad hanke kaotajad vaidlustasid hanke ja selle tulemus peaks selguma 2. juunil.    Delfi.ee